吉布提

吉布提，正式國名係吉布提共和國（阿拉伯文：جمهورية جيبوتي；法文：République de Djibouti），係個坐落喺非洲之角嘅國家，首都吉布提城。地理上南接未受國際承認嘅索馬里蘭，西南靠埃塞俄比亞，北黐厄立特里亞，東面就面向紅海同亞丁灣。全國面積約莫 23,200 平方公里。 吉布提係個多民族國家，2024 年 5 月 20 日人口普查顯示，全國人口有 1,066,809 人。係非洲大陸其中一個人口最少嘅主權國。法文同阿拉伯文係官方語言，而阿化文同索馬里文係國家語言。伊斯蘭教係呢度嘅國教，傳入至今已經超過成千年，絕大部份國民都係信徒。喺民族構成方面，索馬里人同阿化人係呢個國家嘅主要族群，當中又以索馬里人佔大多數；呢兩族人所講嘅語言，同樣都係屬於亞非語系入面嘅庫施特語支。 喺好耐以前，呢度同而家嘅埃塞俄比亞、厄立特里亞仲有索馬里蘭，通通都係屬於龐特之地。附近有個叫澤拉嘅地方（而家喺索馬里蘭入面），以前中世紀嗰陣係阿達爾蘇丹國同伊法特蘇丹國嘅政治中心。去到 19 世紀後期，法國人同當地啲蘇丹（即係迪爾－索馬里人同阿化人嘅首領）簽咗條約，就咁搞咗個「法屬索馬里蘭」殖民地出嚟。嗰陣條鐵路開通到德雷達瓦，之後仲駁埋去亞的斯亞貝巴添。就係因為咁，呢度好快就過咗澤拉頭，變咗做南埃塞俄比亞同奧加登地區最緊要嘅出海口。 1967 年，殖民地改名做阿化與伊薩法屬領地。十年後，吉布提人民喺1977年阿化與伊薩獨立公投入面投票支持獨立，正式成立吉布提共和國，國名嚟自首都吉布提市。新國家喺成立同一年就加入咗聯合國。1990 年代初期，因為政府代表性問題爆發內戰，最後喺 2000 年由執政黨同反對派達成權力分享協議而結束。 吉布提坐擁地理優勢，正正喺全球其中一條最旺嘅航道隔離，扼守住紅海同印度洋之間嘅出入口。佢唔單止係個好重要嘅加油同轉運站，仲係隔離埃塞俄比亞搵食嘅命脈，係人哋最主要嘅進出口港口。呢幾年佢哋商業搞得有聲有色，發展得好快，甚至連外國都紛紛喺度起軍事基地。另外，政府間發展組織（IGAD）個總部都係落戶吉布提市。 名源 吉布提正式個名係「吉布提共和國」。喺當地，阿化文會叫佢做 Gabuuti，而索馬里文就叫佢做 Jabuuti。 其實個國名係跟首都吉布提城起嘅，但個名嘅真正來源一直有爭議，唔同族群亦流傳住幾種講法。有人話係由阿化文嘅 gabouti 演變過嚟，意思係「碟」，可能係形容嗰度嘅地形；又有另一個講法話係同 gabood 呢個字有關，即係「高地」或者「高原」咁解。甚至有人覺得「吉布提」係解做「透特之地」，亦即係古埃及月神嘅領土。 俾法國人管嗰陣，由 1862 年到 1894 年，塔朱拉灣以北嗰頭係叫做「奧博克領地」。到咗 1897 年，改名做「法屬索馬里蘭」（法文：Côte française des Somalis）；去到 1967 年，又再改做「阿化與伊薩法屬領地」（法文：Territoire français des Afars et des Issas），直到 1977 年先至正式獨立。 參考資料 出面網頁 吉布提嘅官方網站 "Office National du Tourisme Djibouti" (法文). "Republic of Djibouti" (英文). 非洲聯盟. 〈国家概况 — 中华人民共和国外交部〉 (簡體中文)。中華人民共和國外交部。 〈吉布地共和國 Republic of Djibouti - 非洲地區 - 中華民國外交部 - 全球資訊網 Ministry of Foreign Affairs, Republic of China (Taiwan)〉 (繁體中文)。中華民國外交部。 "Djibouti - United States Department of State" (英文). 美國國務院. 吉布提喺中央情報局《世界概況》嘅資料 （英文） 〈ジブチ共和国 ｜ 外務省〉 (日文)。日本外務省。 "Djibouti - Department of Foreign Affairs and Trade" (英文). 澳洲外交貿易部.